**Informatīvais ziņojums**

**par Latvijas Republikas delegācijas uzdevumu izpildi Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejā un Finanšu darījumu darba grupā**

**2020**

**Lietotie saīsinājumi**

|  |  |
| --- | --- |
| FATF  | Finanšu darījumu darba grupa |
| MER  | piektās kārtas savstarpējās novērtēšanas ziņojums par Latviju |
| MK  | Ministru kabinets |
| MK rīkojums Nr. 360 | 2019. gada 17. jūlija Ministru kabineta rīkojums Nr. 360 “Par Latvijas Republikas delegāciju Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejā un Finanšu darījumu darba grupā” |
| MONEYVAL | Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komiteja |

Informatīvais ziņojums (turpmāk – Ziņojums) sagatavots atbilstoši MK rīkojumam Nr.360, kas paredz izveidot Latvijas Republikas delegāciju ar uzdevumu pārstāvēt Latvijas intereses MONEYVAL un FATF veiktajos novērtēšanas procesos, demonstrējot Latvijas panākto progresu, tai skaitā piedaloties 2019. gada decembra MONEYVAL plenārsēdē, FATF 2020. gada pirmajā plenārsēdē un citās sanāksmēs šo procesu ietvaros, un iesniegt Ministru kabinetā ziņojumu par delegācijas uzdevuma izpildi. Ziņojums balstās uz delegācijas vadītājas – Finanšu izlūkošanas dienesta priekšnieces Ilzes Znotiņas sniegto informāciju.

**KOPSAVILKUMS**

2018. gada jūlijā MONEYVAL 56. plenārsēdē tika pieņemts MER. Novērtēšanas ziņojums atspoguļoja apkopojumu par noziedzīgi iegūtu līdzekļu legalizācijas, terorisma un proliferācijas finansēšanas novēršanas pasākumiem, vērtējot aktuālo situāciju Latvijā no 2017. gada 30. oktobra līdz 10. novembrim. Pēc MER pieņemšanas, Latvijai bija jādemonstrē spēcīga un pastāvīga politiskā, uzraudzības un institucionālo iestāžu apņemšanās cīnīties ar finanšu un ekonomiskajiem noziegumiem.

Izpildot MK rīkojumu Nr. 360, Finanšu izlūkošanas dienesta kā vadošās iestādes noziedzīgi iegūtu līdzekļu legalizācijas, terorisma un proliferācijas finansēšanas novēršanas jomā vadībā nodrošināts MER norādīto rekomendāciju ieviešanas un īstenošanas process. MONEYVAL un FATF novērtēšanas procesu ietvaros tika sagatavoti divi ziņojumi – 2019. gada 30. augustā MONEYVAL ekspertiem tika iesniegts ziņojums par Latvijas tehniskās atbilstības prasību izpildes progresu (starptautisko standartu ieviešana *de iure*), savukārt, 2019. gada 11. novembrī FATF tika iesniegts efektivitātes progresa ziņojums (starptautisko standartu ieviešana *de facto*).

2019. gada decembrī MONEYVAL plenārsēdē izskatīja Latvijas iesniegto tehniskās atbilstības progresa ziņojumu, kurā sniegta informācija un ekspertu novērtējums par Latvijas paveikto normatīvā ietvara pilnveidošanā, lai tas atbilstu FATF 40 rekomendācijām. Pēc progresa ziņojuma izvērtēšanas no 40 FATF tehniskās atbilstības rekomendācijām 7 novērtētas kā pilnībā atbilstošas un 33 kā lielākoties atbilstošas.

Savukārt 2020. gada februārī FATF plenārsēdē tika izskatīts Latvijas iesniegtais efektivitātes progresa ziņojums, kas atspoguļo normatīvā ietvara efektīvu piemērošanu cīņā pret noziedzīgi iegūtu līdzekļu legalizāciju, terorisma un proliferācijas finansēšanu. Pēc efektivitātes ziņojuma izvērtēšanas eksperti apliecinājuši, ka visos desmit efektivitātes rādītājos, kas iepriekš vērtēti ar vērtējumu “zems” vai “vidējs”, Latvija ir spējusi parādīt būtisku un pozitīvu rezultātu, kā arī demonstrējusi apņemšanos cīnīties ar ekonomiskajiem un finanšu noziegumiem, tādējādi stiprinot valsts drošību, labklājību, ilgtspēju un reputāciju.

**VEIKTO DARBĪBU PĀRSKATS**

Turpmāk Ziņojumā sniegts pārskats par būtiskākajiem delegācijas darbības rezultātiem, uzdevuma izpildi un turpmāk ieviešamajām ekspertu rekomendācijām.

Ar 2019. gada 15. marta Ministru prezidenta rīkojumu Nr. 65 “Par darba grupu” tika izveidota darba grupa ar pastāvīgiem darba grupas locekļiem, kā arī pēc nepieciešamības pieaicinātiem speciālistiem un ekspertiem. Darba grupa tika izveidota, lai nodrošinātu nepieciešamās informācijas sagatavošanu un iesniegšanu, kā arī citu Latvijai veicamo uzdevumu izpildi atbilstoši MONEYVAL un FATF novērtēšanas procedūras noteikumiem, kā arī Latvijas piesaistīto starptautisko ekspertu ieteikumiem.

Lai nodrošinātu efektīvu procesu norisi, darba grupas vadītāja organizēja iknedēļas darba grupas sanāksmes, kuru ietvaros tika nodrošināta koordinēta atbildīgo institūciju sadarbība, kā arī nepārtraukta informācijas un viedokļu apmaiņa par veiktajiem pasākumiem noziedzīgi iegūtu līdzekļu legalizācijas, terorisma un proliferācijas finansēšanas novēršanas jomā. Vienlaikus darba grupā tika sniegtas atskaites par izdarīto katra rīcības virziena ietvaros.

Regulāras darba grupas sanāksmes un sistēmisks darbs, cita starpā, ļāva visu rīcības virzienu atbildīgajām personām vienoties par precīzāko veidu un metodēm kā demonstrēt sasniegtos rezultātus un progresu katrā no 11 rīcības virzieniem (par 10 no kuriem, Latvijai bija jāsniedz informācija FATF), t.sk. normatīvā ietvara efektīvas piemērošanas cīņā pret noziedzīgi iegūtu līdzekļu legalizāciju, terorisma un proliferācijas finansēšanu atspoguļojums, izstrādei nepieciešamo vadlīniju, rekomendāciju un stratēģiju identificēšana, nepieciešamo pielikumu, kas pamato veikto pasākumu efektivitāti, apkopošana un tulkojumu nodrošināšana.

Kā norādīts iepriekš ar MK rīkojumu Nr. 360 tika izveidota Latvijas Republikas delegācija 33 amatpersonu sastāvā nolūkā pārstāvēt Latvijas intereses MONEYVAL un FATF veiktajos novērtēšanas procesos saskaņā ar MER iekļautajām rekomendācijām. Delegācijas uzdevums bija pārstāvēt Latvijas intereses MONEYVAL un FATF veiktajos novērtēšanas procesos, demonstrējot Latvijas panākto progresu, t.sk. piedaloties 2019. gada decembra MONEYVAL plenārsēdē, FATF 2020. gada pirmajā plenārsēdē un citās sanāksmēs šo procesu ietvaros.

Finanšu izlūkošanas dienests veica delegācijas sekretariāta funkcijas un paralēli ikdienas izlūkošanas darbam būtisku uzmanību veltīja starptautisko noziedzīgi iegūtu līdzekļu legalizācijas, terorisma un proliferācijas finansēšanas novēršanas standartu ieviešanai Latvijā, nodrošinot MER noteikto rekomendāciju izpildi un izpildes uzraudzību. Uzmanība tika veltīta gan visaptverošu tehniskās atbilstības prasību izpildei, gan sadarbības koordinācijas sistēmas izveidei, kā arī visu ekonomisko noziegumu novēršanas un apkarošanas sistēmā iesaistīto iestāžu efektivitātes palielināšanai un starptautiskās sadarbības stiprināšanai.

Vienlaikus norādāms, ka Finanšu izlūkošanas dienesta priekšniece un delegācijas vadītāja par paveiktajiem un turpmākajiem darbiem regulāri atskaitījās Finanšu sektora attīstības padomes sēdēs.

Līdztekus regulārām darba grupas sanāksmēm un nepārtrauktam visu par rīcības virzieniem atbildīgo personu sistēmiskam darbam, delegācijas vadītājas pārraudzībā tika nodrošināta arī koordinēta delegācijas sadarbība ar Latvijas, ārvalstu un starptautiskajām institūcijām, organizācijām un darba grupām delegācijas uzdevuma izpildei, t.sk. sadarbība ar MONEYVAL un FATF sekretariātu punktuālai procesa īstenošanai, kas arī no sekretariātu puses tika uzslavēts pēc procesu noslēgšanās.

Nozīmīgs process, lai Latvijas delegācija sagatavotos darbam MONEYVAL un FATF klātienes sanāksmēs un plenārsēdēs, bija simulācijas apmācības, kuras, atbilstoši MK rīkojuma Nr. 360 nosacījumiem, organizēja delegācijas vadītāja piesaistot ārvalstu ekspertus. Šo apmācību mērķis galvenokārt bija Latvijas delegācijai dot iespēju sagatavoties pārstāvēt Latvijas intereses klātienes tikšanās laikā ar FATF ekspertiem 2019. gada 17. decembrī, kad tika vērtēts Latvijas sasniegtais progress attiecībā uz FATF tehnisko rekomendāciju izpildi kopumā un Latvijas MONEYVAL 5. kārtas novērtējuma ziņojumā izteikto rekomendāciju izpildi, kā arī tika prezentēti panākumi attiecībā uz finanšu sistēmas stiprināšanu ar mērķi novērst iespēju izmantot to noziedzīgi iegūtu līdzekļu legalizācijai, terorisma un proliferācijas finansēšanai.

Simulācijas apmācības notika 2019. gada 25. - 26. novembrī. Apmācību ietvaros Latvijas delegācijas pārstāvjiem tika sniegti praktiski padomi un instrukcijas dalībai MONEYVAL un FATF klātienes sanāksmēs un plenārsēdēs. Kvalitatīvu apmācību nodrošināšanai tika pieaicināti divi starptautiski atzīti eksperti ar ilggadēju pieredzi MONEYVAL procesos – *Yehuda Shaffer* un *Richard Walker*.

**ZIŅOJUMU IESNIEGŠANA UN PLENĀRSĒDES**

**Tehniskās atbilstības progresa ziņojums**

Latvija 2019. gada 30. augustā MONEYVAL ekspertu komitejai iesniedza tehniskās atbilstības progresa ziņojumu, kurā sniegta informācija un ekspertu novērtējums par Latvijas paveikto normatīvā ietvara pilnveidošanā, lai tas atbilstu FATF 40 rekomendācijām. Šo rekomendāciju ieviešana katras valsts normatīvajā regulējumā veido stingru pamatu efektīvai noziedzīgi iegūtu līdzekļu legalizācijas un terorisma un proliferācijas finansēšanas novēršanas sistēmai.

Secīgi 2019. gada decembrī MONEYVAL plenārsēdē tika izskatīts Latvijas iesniegtais tehniskās atbilstības progresa ziņojums. Pirms Latvijas delegācijas prezentācijas MONEYVAL plenārsēdē, delegācijas locekļi intensīvi kontaktējās ar MONEYVAL sekretariāta pārstāvjiem, lai nodrošinātu sekretariāta pilnīgu izpratni par izmaiņām Latvijas normatīvajā regulējumā. Minētā rezultātā, MONEYVAL dalībvalstis vienbalsīgi atzina Latvijas progresu attiecībā uz visām tām FATF rekomendācijām, kas bija novērtētas kā “neatbilstošas” vai “daļēji atbilstošas”.

2020. gada 22. janvārī MONEYVAL publicēja pēcpārbaudes ziņojumu, kurā analizēts sasniegtais progress attiecībā uz tehniskās atbilstības trūkumiem, kas tika identificēti MER. MONEYVAL eksperti pēc tehniskās atbilstības progresa ziņojuma izvērtēšanas no 40 FATF tehniskās atbilstības rekomendācijām 7 pārvērtēja kā pilnībā atbilstošas un 33 kā lielākoties atbilstošas. Tādējādi Latvija ir pirmā MONEYVAL dalībvalsts un otrā valsts pasaulē, kas novērtēta kā vismaz “lielākoties atbilstoša” visām 40 FATF rekomendācijām.

Lai gan Latvijas normatīvais ietvars kopumā novērtēts kā atbilstošs visām 40 FATF rekomendācijām, būtiski norādīt, ka Latvija joprojām atrodas MONEYVAL pastiprinātajā uzraudzībā un Latvijai arī turpmāk jānodrošina regulāra ziņošana par progresu un sasniegtajiem rezultātiem noziedzīgi iegūtu līdzekļu legalizācijas, terorisma un proliferācijas finansēšanas novēršanas pasākumu ieviešanā. Latvijai nākamā atskaite MONEYVAL ir jāiesniedz 2021. gada pirmajā plenārsēdē.

**Efektivitātes progresa ziņojums**

2019. gada 11. novembrī FATF tika iesniegts efektivitātes progresa ziņojums. Divas nedēļas pēc tā iesniegšanas no FATF ekspertiem tika saņemti papildus jautājumi un komentāri attiecībā uz katru no 11 rīcības virzieniem, kas Latvijas delegācijai deva iespēju precizēt sniegto informāciju un vēl vispusīgāk demonstrēt sasniegto progresu, kā arī secināt jomas, kurās FATF ekspertiem radušās neskaidrības un uz ko būtu nepieciešams fokusēties klātienes tikšanās laikā 2019. gada 17. decembrī. Kā liecina FATF ekspertu komisijas iesūtītie jautājumi un precizējošie komentāri, visvairāk neskaidrību un šaubu par sasniegtajiem rezultātiem FATF ekspertiem bija attiecībā uz 3. rīcības virzienu (Uzraudzība) un 4. rīcības virzienu (Preventīvie pasākumi).

2019. gada 17. decembrī tikšanās laikā ar FATF ekspertiem Latvijai bija dotas 3 (trīs) stundas, lai īsi prezentētu Latvijas veikto darbību kopsavilkumu un sniegtu atbildes uz ekspertu uzdotiem jautājumiem. Ekspertu jautājumi tika uzdoti par 3., 4., 7., 8., 9., 10. un 11. rīcības virzienu. Ievērojams pārsvars ekspertu jautājumu, kas tika adresēti delegācijas sastāvam bija attiecināmi uz 4. rīcības virzienu. Delegācijas locekļi sniedza atbildes uz visiem ekspertu jautājumi pusotras stundas ietvaros, pēc kā delegācijas locekļiem tika dota iespēja izteikties par 1., 5. un 6. rīcības virzienu. Tikšanās noslēdzās pēc nedaudz vairāk kā 2 (divām) stundām. Saskaņā ar ekspertu teikto, Latvija ir līdz šim vienīgā valsts, kurai nav bijis nepieciešams izmantot visu sanāksmei atvēlēto laiku.

Kā norādīts iepriekš, 2020. gada februārī FATF plenārsēdē tika izskatīts Latvijas iesniegtais efektivitātes progresa ziņojums, pēc kura izskatīšanas eksperti apliecinājuši, ka visos desmit efektivitātes rādītājos, kas iepriekš vērtēti ar vērtējumu “zems” vai “vidējs”, ir izdevies panākt vērā ņemamus rezultātus.

Pateicoties Latvijas valdības, uzraudzības un kontroles institūciju, kā arī Finanšu izlūkošanas dienesta un tiesībaizsardzības iestāžu kopējiem centieni un ieguldītajam darbam nepilnību novēršanā noziedzīgi iegūtu līdzekļu legalizācijas, terorisma un proliferācijas finansēšanas novēršanas jomā, FATF eksperti atzinuši, ka Latvija ir izveidojusi stipru un noturīgu finanšu noziegumu novēršanas sistēmu un netiks iekļauta tā dēvētajā “pelēkajā sarakstā”.

**TURPMĀKĀS DARBĪBAS UN REKOMENDĀCIJAS**

Lai gan izvirzītais mērķis - sakārtot finanšu noziegumu novēršanas sistēmu un nodrošināt Latvijas noziedzīgi iegūtu līdzekļu legalizācijas, terorisma un proliferācijas finansēšanas novēršanas sistēmas un nodrošināt tā atbilstību starptautiskajām prasībām, ir sasniegts, iesāktais darbs ir jāturpina, tajā skaitā attiecībā uz FATF ekspertu sniegtajām rekomendācijām un turpmāk veicamajām darbībām katrā no rīcības virzieniem. FATF 2020. gada februāra plenārsēdē apstiprināts, ka Latvijai jāturpina darbs, jo īpaši turpmāk uzskaitītajos virzienos:

**1. rīcības virziens – riski, politika un koordinācija:**

* 1. nodrošināt kompetento iestāžu būtisku līdzdalību visā nacionālo risku novērtējumu izstrādes procesā;
	2. nodrošināt nepārtrauktu komunikāciju ar nefinanšu sektoru;
	3. nodrošināt likuma subjektu informēšanu par nacionālo risku novērtējumu rezultātiem, kas attiecīgi tiek implementēti likuma subjektu iekšējās politikās, procedūrās un kontroles sistēmās;
	4. turpināt veikt nepieciešamās izmaiņas un uzlabojumus normatīvajā regulējumā;
	5. nodrošināt koordināciju starp Finanšu izlūkošanas dienestu un tiesībaizsardzības iestādēm.

**3. rīcības virziens – uzraudzība:**

* 1. nodrošināt, ka uzraudzības un kontroles institūcijas turpina uzlabot izstrādātās vadlīnijas;
	2. nodrošināt, ka praksē tiek piemērot pilns sankciju (sodu) klāsts;
	3. novērst nepilnības attiecībā uz *fit & proper* prasību ievērošanu (nodrošināt, ka visas uzraudzības un kontroles institūcijas uzrauga *fit & proper* prasību ievērošanu).

**4. rīcības virziens – preventīvo pasākumu efektīva piemērošana:**

* 1. nodrošināt, ka likuma subjekti, veicot risku novērtējumus, tajā skaitā veic arī terorisma finansēšanas ievainojamības un draudu analīzi;
	2. nodrošināt, ka uzraudzības un kontroles institūciju norādījumi ir konsekventi;
	3. nodrošināt, ka likuma subjekti zina savus pienākumus un praksē īsteno atbilstošus terorisma finansēšanas pārbaudes mehānismus;
	4. nodrošināt komunikāciju, apmācības un atgriezenisko saiti likuma subjektiem.

**5. rīcības virziens – juridiskās personas un veidojumi:**

* 1. nodrošināt, ka nevalstiskās organizācijas Uzņēmumu reģistrā reģistrē darbības veidu.

**6. rīcības virziens – finanšu izlūkošana:**

* 1. nodrošināt atbilstošu komunikāciju, apmācības un atgriezenisko saiti likuma subjektiem;
	2. nodrošināt sadarbības pilnveidošanu starp Finanšu izlūkošanas dienestu un tiesībaizsardzības iestādēm;
	3. nodrošināt aizdomīgu darījumu ziņojumu kvalitātes pilnveidošanu.

**7. rīcības virziens – noziedzīgi iegūtu līdzekļu legalizācijas izmeklēšana un kriminālvajāšana:**

* 1. nodrošināt izmeklēšanu un kriminālvajāšanu prioritizāciju noziedzīgi iegūtu līdzekļu legalizācijas jomā (atbilstoši Latvijas riska profilam palielinot kriminālvajāšanu skaitu un piemērojot atturošus sodus noziedzīgi iegūtu līdzekļu legalizācijas lietās);
	2. nodrošināt atlikušo tehnisko trūkumu novēršanu attiecībā uz noziedzīgi iegūtu līdzekļu legalizācijas lietu izmeklēšanas prioritizāciju;
	3. veikt Krimināllikuma 55. panta ietekmes analīzi.

**8. rīcības virziens – konfiskācija:**

* 1. nodrošināt jauno normatīvo aktu un jaunās prakses darbību, kā arī uzsākto procesu pabeigšanu;
	2. nodrošināt sistēmas izstrādi, kas sniegtu atbilstošu statistiku par arestiem un īpašuma konfiskāciju, iedalot pēc predikatīvajiem nodarījumiem, līdzekļu apjoma un īpašuma konfiskācijas veida/būtības.

**9. rīcības virziens – terorisma finansēšanas izmeklēšana un kriminālvajāšana:**

* 1. Latvijas varas iestādes tiek mudinātas turpināt iesākto darbu.

**10. rīcības virziens – terorisma finansēšanas preventīvie pasākumi un finanšu sankcijas:**

* 1. nodrošināt uzraudzības un kontroles institūciju mērķēto finanšu sankciju pārbaudes programmu pilnveidošanu, balstoties uz pieredzi, kas gūta jau esošo uzlabojumu ieviešanas procesā;
	2. nodrošināt regulāru komunikāciju ar likuma subjektiem, lai veicinātu to izpratni mērķēto finanšu sankciju jomā, kā arī pilnveidotu tādu darījumu veidu uzraudzību, par kuriem pastāv risks, ka varētu notikt noteikto finanšu ierobežojumu pārkāpšana vai apiešana;
	3. nodrošināt risku novērtēšanas metodoloģijas pilnveidošanu, veicot terorisma finansēšanas risku novērtējumu par nākamo periodu, īpašu uzmanību jāpievērš arī jautājumam par riskiem, kas saistīti ar izvairīšanos no finanšu sankcijām;
	4. ierosināt normatīvo aktu precizēšanu un veicināt to efektīvu piemērošanu, reaģējot uz personu, tajā skaitā, biedrību un nodibinājumu, risku novērtējumiem.

**11. rīcības virziens – proliferācijas finansēšana:**

* 1. nodrošināt Finanšu un kapitāla tirgus komisijas un galveno nefinanšu sektora uzraudzības un kontroles institūciju nepārtrauktu metodoloģiju pilnveidošanu attiecībā uz proliferācijas finansēšanas atbilstības uzraudzību un kontroli;
	2. nodrošināt, ka uzraudzības un kontroles institūcijas par prioritāti nosaka nepārtrauktu likuma subjektu iekšējās kontroles sistēmas kvalitātes paaugstināšanu attiecībā uz proliferācijas finansēšanas identifikāciju.

Vienlaikus īpaši uzsvērts, ka Latvijai jāpievērš pastiprināta uzmanība un resursi vietējās korupcijas apkarošanai un novēršanai.

Ministru prezidents A. K. Kariņš

Iesniedzējs:

Iekšlietu ministrs S. Ģirģens

Vīza:

Valsts sekretārs D. Trofimovs

L. Rozenbaums, 67219067

laimonis.rozenbaums@iem.gov.lv